Σοφία της Βαυαρίας, Αρχιδούκισσα της Αυστρίας
Η Σοφία (Sophie von Wittelsbach-Bayern, 27 Ιανουαρίου 1805 – 28 Μαΐου 1872) από τον Οίκο του Βίττελσμπαχ ήταν Πριγκίπισσα της Βαυαρίας και με τον γάμο της έγινε Αρχιδούκισσα της Αυστρίας.

Βιογραφία
Η Σοφία Φρειδερίκη Δωροθέα Βιλελμίνη γεννήθηκε στο Μόναχο της Βαυαρίας στις 27 Ιανουαρίου 1805. Ήταν η πέμπτη κόρη του Μαξιμιλιανού Α΄ Ιωσήφ της Βαυαρίας και της δεύτερης συζύγου του, Καρολίνας, κόρης του Καρόλου Λουδοβίκου της Βάδης. Ήταν η πανομοιότυπη δίδυμη αδελφή της Μαρίας Άννας (μετέπειτα Βασίλισσας της Σαξονίας). Αδέλφια της ήταν επίσης ο Μαξιμιλιανός Ιωσήφ Κάρολος (ο οποίος πέθανε πριν τη γέννησή της σε ηλικία δυόμιση ετών), οι δίδυμες Ελισάβετ Λουδοβίκα (μετέπειτα Βασίλισσα της Πρωσίας) και Αμαλία Αυγούστα (μετέπειτα Βασίλισσα της Σαξονίας), η Λουδοβίκα (μετέπειτα Δούκισσα της Βαυαρίας) και η Μαξιμιλιανή (η οποία πέθανε σε ηλικία δέκα ετών). 

Λέγεται ότι ήταν το αγαπημένο παιδί του πατέρα της, αλλά ήταν περισσότερο δεμένη με τη μητέρα της, που αγαπούσε πολύ. Λάτρευε τη δίδυμη αδελφή της, Μαρία Άννα, και ήταν δεμένη με όλες τις αδελφές της.

Γάμος
Παντρεύτηκε το 1824 τον αρχιδούκα Φραγκίσκο Κάρολο της Αυστρίας. Η ετεροθαλής αδελφή της από την πλευρά του πατέρα της, Καρολίνα Αυγούστα της Βαυαρίας, είχε παντρευτεί τον χηρευάμενο πατέρα του Φραγκίσκου Καρόλου, Φραγκίσκο Β΄, το 1816. Η Σοφία και ο Φραγκίσκος Κάρολος απέκτησαν έξι παιδιά. Ο αυτοκράτορας Φραγκίσκος Β΄ έτρεφε αδυναμία προς τη Σοφία. Παρ΄ ότι η Σοφία είχε λίγα κοινά με το σύζυγό της, νοιαζόταν για τον Φραγκίσκο Κάρολο και ήταν αφοσιωμένη σ' αυτόν, που από την πλευρά του την αγαπούσε και τη σεβόταν.

Σε αντίθεση με το σύζυγό της η Σοφία ήταν δεμένη με όλα της τα παιδιά, ειδικά με τον Φραγκίσκο Ιωσήφ αλλά και τον Μαξιμιλιανό που ήταν ο αγαπημένος της γιος. Είχε τη φήμη ισχυρογνώμονος και αυταρχικής εκ φύσεως, όμως ήταν επίσης γνωστή ως άνθρωπος κοινωνικός και αφοσιωμένη στην οικογένειά της και την Αψβουργική αυτοκρατορία στην οποία εισήλθε με το γάμο της. Απολάμβανε την αυλική ζωή, το χορό, την τέχνη και τη λογοτεχνία καθώς και την ιππασία.

Η φιλοδοξία της να τοποθετήσει το γιο της στον αυστριακό θρόνο ήταν συνεχές μοτίβο στην αυστριακή πολιτική. Εκείνη την εποχή την αποκαλούσαν "μοναδικό άντρα στην αυλή". Κατά τη διάρκεια της Επανάστασης του 1848 έπεισε τον μάλλον πτωχό τω πνεύματι σύζυγό της να αποποιηθεί των δικαιωμάτων του στο θρόνο υπέρ του γιου τους, Φραγκίσκου Ιωσήφ. Μετά την άνοδο του Φραγκίσκου Ιωσήφ στο θρόνο, η Σοφία έγινε η ισχύς πίσω από το θρόνο.

Από ιστορικής άποψης, η Σοφία έχει χαραχθεί στη συλλογική μνήμη για την εξαιρετικά εχθρική σχέση της με τη σύζυγο του Φραγκίσκου Ιωσήφ, Ελισάβετ, που ήταν επίσης και ανεψιά της (κόρη της αδελφής της, Λουδοβίκας). Η Ελισάβετ μισούσε τη Σοφία για την αυστηρότητά και την απαιτητικότητά της απέναντί της, όμως δεν υπάρχουν αποδείξεις ότι η Αρχιδούκισσα έτρεφε τα ίδια αισθήματα προς την ανεψιά της, αφού περιέγραφε συνήθως την Ελισάβετ αρκετά ευχάριστα στο ημερολόγιο και τις επιστολές της. Παρ' όλα αυτά είχε καλή σχέση με τις άλλες νύφες της και ήταν τρυφερή πεθερά απέναντι στην Καρλόττα του Βελγίου και τη Μαρία Αννουνσιάτα των Βουρβόνων-Δύο Σικελιών.

Η Σοφία κρατούσε λεπτομερές ημερολόγιο για το μεγαλύτερο μέρος της ζωής της, το οποί αποκαλύπτει πολλά για τη ζωή στην αυστριακή Αυλή. Σημαδεύτηκε από την εκτέλεση του δεύτερου γιου της Μαξιμιλιανού στο Μεξικό το 1867. Δεν επανήλθε ποτέ από εκείνο το σοκ και αποσύρθηκε από τη δημόσια ζωή. Πέθανε από πνευμονία το 1872 σε ηλικία 67 ετών. 

Ήταν ακόμη γνωστή για τη στενή σχέση της με το Ναπολέοντα Β΄ της Γαλλίας, που ήταν μέλος της αυστριακής Αυλής ως Φραγκίσκος, Δούκας του Ράιχστατ. Υπήρχαν φήμες περί ερωτικής σχέσης μεταξύ τους, ακόμη και υποψίες ότι ο γιος της Μαξιμιλιανός, που γεννήθηκε δύο εβδομάδες πριν το θάνατο του Ράιχστατ το 1832, ήταν στην πραγματικότητα γιος του. Αυτοί οι ισχυρισμοί δεν επιβεβαιώθηκαν ποτέ, αλλά είναι σίγουρο ότι ήταν πολύ καλοί φίλοι και ότι ο θάνατός του της επηρέασε βαθιά. Λέγεται ότι μετατράπηκε στη σκληρή, φιλόδοξη γυναίκα που περιγράφεται σε έργα μυθοπλασίας αφότου εκείνος πέθανε σε ηλικία 21 ετών.

Παιδιά

 Φραγκίσκος Ιωσήφ (1830 - 1916), Αυτοκράτορας της Αυστρίας και Βασιλιάς της Ουγγαρίας, Βοημίας & Λομβαρδίας-Βενετίας, παντρεύτηκε την Ελισάβετ της Βαυαρίας και απέκτησαν τέσσερα παιδιά.
 Μαξιμιλιανός (1832 - 1867), Αυτοκράτορας του Μεξικού, παντρεύτηκε την Καρλόττα του Βελγίου.
 Κάρολος Λουδοβίκος (1833 - 1896), Αρχιδούκας της Αυστρίας, παντρεύτηκε τρεις φορές και απέκτησε έξι παιδιά. Ήταν διάδοχος του Αυστροουγγρικού θρόνου μετά την αυτοκτονία του ανεψιού του, Ροδόλφου.    
 Φραγκίσκος Φερδινάνδος (1863 - 1914), Αρχιδούκας της Αυστρίας, διάδοχος (έως τη δολοφονία του) του Αυστροουγγρικού θρόνου.
 Όθων (1865 - 1906), Αρχιδούκας της Αυστρίας, παντρεύτηκε τη Μαρία Ιωσηφίνα της Σαξονίας και απέκτησε δύο παιδιά.
 Κάρολος (1887 - 1922), τελευταίος Αυτοκράτορας της Αυστρίας και Βασιλιάς της Ουγγαρίας & Βοημίας.
 Μαρία Άννα (1835 - 1840), Αρχιδούκισσα της Αυστρίας, πέθανε σε ηλικία 4 ετών μετά από επιληπτική κρίση.
 γιος (24 Οκτωβρίου 1840), θνησιγενής.
 Λουδοβίκος Βίκτωρ (1842 - 1919), Αρχιδούκας της Αυστρίας.

Πηγές
 Bled, Jean-Paul. (2018). Sophie de Habsbourg: l'impératrice de l'ombre. Paris: Perrin. ISBN 9782262065393. OCLC 1023604752.

Παραπομπές 

Πριγκίπισσες της Αυστρίας
Πριγκίπισσες της Βαυαρίας
19ος αιώνας
Βαυαροί ευγενείς
Αυστριακές οικογένειες
Οίκος του Βίττελσμπαχ
Οίκος των Αψβούργων
Οίκος των Αψβούργων-Λωρραίνης